Ego Guido dominus Vergeii omnibus notum fieri volo quod Dodo albus adcensavit fratribus cisterciensibus forestam quam habebat in territorio de Marre, que contigua est territorio de Destanno, pro duobus solidis annuatim reddendis in festivitate sancti Dionisii aut in vigilia ipsius festivitatis. Laudaverunt hoc uxor ejus et fratres Hugo, Robertus et Bonefacius in manu Guidonis de Fange et Hugonis monachorum et Hugonis conversi, coram adstantibus Petro archipresbitero, Petro crasso, Stephano de Faverneio, Guidone de Ysorra et Willelmo Theffu. Quod factum ut firmius habeatur et inviolabiliter teneatur, hanc cartam meo signavi sigillo meque fidejussorem posui ad rei confirmationem promisique contra omnes qui super hoc fratribus cisterciensibus temptaverint calumniam inferre vel violentiam, garantiam me laturum. Actum est hoc anno ab incarnatione Domini .M°.C°. septuagesimo nono.